Kažimír, Peter, podpredseda vlády a minister financií SR (2012-11-29):
Ďakujem veľmi pekne. Dámy a páni, ťažká téma to je. Uznávate všetci, že téma korupcie a legalizácie príjmov z trestnej činnosti a kľúčová vec, daňové úniky, všetko sú to ťažké témy. Sú také aj z pohľadu toho, že je veľký problém zrejme aj politickým súperom kritizovať zameranie sa na túto oblasť života. Prepáčte, pán Hrnčiar aj pán Sulík, trošku z vášho pohľadu férovejšie to vnímam od Richarda Sulíka, lebo je človek otvorenej výpovede. Ale u pána poslanca Hrnčiara sú to také triky, nehnevajte sa. A to vlastne je zlatá niť, ktorá prechádza celým balíkom zákonov ohľadom boja proti daňovým únikom. Všetci hovoríte, že držíte palce, ako treba s týmto neduhom proste bojovať. Samozrejme, druhým dychom hovoríte, že to je málo, že je to proste neúčinné a sťažujeme, samozrejme, podnikateľskému prostrediu, komplikujeme ľuďom život. Ja som si toho vypočul dosť od ľudí kompetentných aj nekompetentných, hlavne pri tom prvom balíku legislatívy. A, pán Hrnčiar, napríklad nesadajte na lep článkom z Hospodárskych novín napríklad. To boli zábezpeky. Skúste ísť, možno nemáte na to možnosť, ale bolo by dobré ísť hlbšie po témach. Viete mne je ťažké čítať vyjadrenia ľudí, ktorí napríklad sa živia zakladaním firiem. Viete, kto má najväčší problém so skladaním zábezpeky pri registrácii DPH? Firmy, ktoré vyrábajú firmy. A registrujú ich a potom ich predávajú. Čo si myslíte, samozrejme, nie je to dokázateľné, čím sa asi najviac tak živia tie firmy? Predávajú tie firmy. Predávajú firmy akým ľuďom? No predávajú ich aj tým koníkom, o ktorých vy tu hovoríte. A tieto firmy boli pobúrené, lebo odrazu mali prekážky pri registrácii DPH. Áno, registrácia DPH je kľúčový bod, keď sa dostáva vlastne niekto k tomu korýtku, lebo tá DPH proste je nosič, pre väčšinu z nás je DPH časť na faktúre, ktorá nám vlastne nepatrí. Sú to peniaze štátu. A, samozrejme, v tom obrate, keďže máme systém dane z pridanej hodnoty, celoeurópsky harmonizovaný, nepriame dane sú naozaj do veľkej miery harmonizované. A nemôžeme si tam veľa vecí vymýšľať. A tento problém má naozaj väčšina krajín z Európskej únie. A proste slovo karusel je kolotoč. To znamená sieť firiem, kde sa proste tá DPH stráca. A na konci si niekto vlastne žiada od štátu nadmerný odpočet. Za tým na začiatku sú nejakí koníci, ktorí zmiznú, zmiznú tí obchodníci, ktorí nekomunikujú. S hrôzou my sa dostávame niekedy úplne na začiatok daňového konania, právomoci daňovej správy a finančnej správy ako takej. Ale, viete, ak zavádzate systém, zavádzame zábezpeky. A tu niekto vykrikuje od prvého dňa. Tri dni boli problémy so zábezpekami, pretože sme zaviedli systém automatizovaný. Zábezpeky neurčujú daňoví úradníci. Tu ma niekto chcel šticovať, že v zákone neboli vymenované kategórie, podľa akých podmienok to má byť. No všetko sa nedá zapísať do zákona, naozaj. Ale takisto to nefunguje, ako to fungovalo ešte pred polrokom za génia moci vášho pravicového, keď tam ten subjektivizmus bol. Áno, vybudovali sme na kolene, vymysleli sme systém 52 alebo 56 parametrov, to znamená, systém vypľuje výšku tej zábezpeky. A mali sme problém tri dni. Kto nás najviac kritizoval? Kritizoval nás tak pán Kičina, poradca môjho kolegu Malatinského, tiež to bola zábavná zápletka, a jeho kamaráti, ktorí zakladajú firmy a živia sa obchodovaním s firmami. Áno, je a bude to pre nich prekážka. Takúto kritiku vždycky znesiem. Znesiem ju, lebo s tým sú spojené problémy. Ale, kolegovia zo strany MOST – HÍD, kolegovia zo SaS, vy ste boli vo vláde s SDKÚ, ktorá riadila reformu reforiem finančnej správy. Pán Hrnčiar, vy mi tu hovoríte o tom, že by bolo dobré zaviesť elektronický systém prepojenia účtovných kníh. Stačil by elektronický výkaz na priznanie dane z pridanej hodnoty, na ktorom pracujeme. Ale ja môžem za to? Ja môžem za to, že päť mesiacov finančná správa bola ako v Somálsku? Ja za to môžem, moji kamaráti sa chceli nabaliť desiatimi miliónmi eur na informačnom systéme? Ľudia, ktorí dnes píšu do novín a kritizujú, že keby sme nevypli ich systém, tak by sme tu mali lepší boj s daňovými únikmi, nemajú hanbu. Nemajú hanbu sa dneska podpísať pod článok v novinách s tým, že keby tam oni mohli byť, tak by to bolo dobré. Ale tu tri mesiace bol black out. A to, že máme dneska vyššie daňové úniky, je, samozrejme, aj vplyvom toho, že v rámci volebnej kampane sa všetok ten bordel dostal von. Všetci v tejto krajine vedeli, že nová finančná správa nefunguje. Viete o tom, že šesť mesiacov finančná správa nerobila exekúcie svojich pohľadávok, lebo nemohla? Mohli si tak zobrať akože nejaké dosky, nejakú škatuľu s dokladmi, lebo ich ešte aj sťahovali, nebožiaci. Nemali podpísané zmluvy, nevedeli, kde majú doklady, nevedeli kam patria. Viete, že sa to podpisovalo tak, že auto chodilo po okresoch a podpisovalo sa to v krajských mestách? Všetky tieto hanebné veci sa stali začiatkom tohto roka. A vy ste boli súčasťou tohto biznisu. Nehnevajte sa, nesiete za to rovnakú spoluzodpovednosť. Teraz tu nepoučujte. Jediné, o čo vás prosím, je, aby ste teraz nepoučovali. Je to ťažká vec. Nemusí to na prvýkrát vyjsť. Tento zákon nie je zákon zákonov, ktorý tu má všetko vyriešiť. A ak hovorí pán Sulík o tom, že daňové úniky sú, samozrejme, spôsobené, ja chápem, toto bude evergreen najbližšieho roka a pol, dvoch, štyroch rokov, akože vyššie dane spôsobia vyššie daňové úniky, ja vám chcem len odpovedať: Pozrite si záznamy o počte slovenských firiem, ktoré odchádzali do iných daňových domicilov. Každý rok sa zvyšovali, dokonca aj po zavedení rovnej dane. Zoberte si tie informácie. Každý rok to bolo o sto, o tristo firiem viac. Holandské domicily, cyperské domicily, iné, poznáme ich, však vieme ich identifikovať, sú to takzvané legálne daňové raje. A to už možno porušujem nejakú európsku legislatívu, lebo, samozrejme, z hľadiska kompatibility európskeho práva len robia daňovú „konkurenciu“. K týmto procesom dochádzalo aj predtým. To znamená, tie tendencie tu stále boli. A vám môžem pripomenúť, že výpadok z príjmov daní z príjmov právnických osôb, ktorý nás prekvapil v septembri, bol vo výške 97 mil. eur. A realizoval sa za minulý rok. Chcete mi niečo k tomu proste povedať? Alebo viete to nejakým spôsobom vysvetliť? To znamená, aj v prostredí 19-percentnej zázračnej rovnej dane sa zvyšovali daňové úniky. Dochádzalo tak k odsunu firiem do zahraničia, samozrejme, aj pod vplyvom spoločenskej atmosféry, pod vplyvom krízy, možno pod vplyvom, to je moja úvaha, štvormesačného cvičenia ohľadom Gorily, rôznych demonštrácií na uliciach, ktoré hovorili o tom, že tu niekto v nejakej minulej dekáde rozkradol štátny majetok. No tak si ľudia povedali: „Tak nebudeme platiť.“ Toto všetko môže byť dôvodom, prečo sa znižuje daňová povinnosť v priebehu tohto roku. Ale vy sa, samozrejme, budete snažiť navádzať: „Nie, nie, to my s tým nič nemáme, vy, vy smeráci za to môžete, pretože zvyšujete sadzby tohto, tohto, tohto..." Lenže, priatelia, my nemáme inú možnosť momentálne, ako sme udržali hlavu tohto štátu nad vodou, samozrejme, aj so všetkými následkami, ktoré znášame. Myslíte si, že tento zákon prinesie SMER-u, mne, Robertovi Ficovi nejakú popularitu? Určite nie. A nerobíme to s tým, aby sme boli populárni, aby nás za to niekto chválil. Je to jeden z kamienkov do mozaiky, ktorý tam potrebujeme. Samozrejme, sú ďalšie kamienky. Je systém Detica, ktorý bol nakúpený ešte za našej vlády na ministerstvo vnútra, čo je proste absolútne sofistikovaný svetový FOAF. A budeme rozširovať jeho funkcionality. Je to samotné fungovanie finančnej správy ako takej. Vždycky ja to verejne priznám, samozrejme, k tak veľkým daňovým únikom nemôže dochádzať bez spolupráce vnútornej ľudí z finančnej správy s týmto prostredím. Ale nemôžem poslať ich všetkých na detektor lži, ale môžem žiadať na to bezpečnostné previerky od vrcholových funkcionárov, krajských šéfov, šéfov kontrol na krajoch, na okresoch. A touto cestou pôjdeme. Lenže my sme zdedili ľudí zabetónovaných vo funkciách, niekedy no name-ov, niekedy politických nominantov. Toto nie je proces, ktorý môžeme vyriešiť za mesiac, za tri mesiace alebo za rok. Tak ja vás len žiadam vás o toleranciu v tejto oblasti, je to súboj, ktorý môžeme vyhrať, ale spolu. Ja chápem váš postoj. Vy držíte palce, ale keďže toto je nepopulárny zákon, tak s ním vlastne nesúhlasíte, on je vlastne nefunkčný a mieri úplne niekde naopak. To je proste ten trik, to je to pokrytectvo. Je mi to ľúto, lebo za tým všetkým sú kriminálne živly. Za tým všetkým sú ľudia, ktorí si zvykli žiť tým spôsobom, že neplatia dane, že obchádzajú daňové zákony. Skúste sa pozerať na registračné doklady. Je normálne, že v Bratislave môj najbližší spolupracovník, štátny tajomník, za týždeň nazbieral štyri-päť vlastne falošných dokladov z registračných pokladníc. Je tu úplne bežný kontakt, reštaurácie, obchody, služby s predbežnými dokladmi, ktoré sú produkované registračnými pokladnicami. Dávajú vám doklady so starými dátumami, lebo ich zbierajú zo stolov. A potom vám vystavia iný doklad v podstate, ako falošný. Alebo tie pokladnice nie sú vôbec certifikované, nehovorím už o tom, o čom sa hovorí a čo je ťažké dokázať, že sú distribuované falošné programy, s čím sú zase spojení výrobcovia registračných pokladníc. Potrebujú naháňať certifikačné orgány. To je proste spleť vecí, ktoré potrebujeme postupne rozuzľovať, ale kde potrebujeme aj držať palce v tejto veci. Tak ja vás veľmi o to prosím. Nikto z nás nie je geniálny. Každý sa snaží niečo robiť. Ale snažíme sa to robiť po dlhom čase, keď naozaj táto oblasť nebola predmetom hlavného cieľa nejakej vládnej politiky. A my to musíme robiť, lebo tento trend sa rozmáha v neskutočných rozmeroch, v oblasti služieb, v oblasti malého a stredného podnikania. A, samozrejme, osobitná kapitola sú veľké firmy aj s popísaním, aj so štruktúrami, o ktorých tu hovoril predrečník Richard Sulík. Nachádzame sa uprostred boja proti daňovým únikom. A, samozrejme, legislatíva nemôže riešiť všetko. Kľúčové je to v ľuďoch, v tých ľuďoch, ktorí priamo vyberajú dane, ktorí dozerajú na plnenie zákonov ako takých. A tento boj nie je na konci. A, samozrejme, jeho súčasťou musí byť aj justičný okruh a prokuratúra. Dnes veľmi ťažko sa mi vysvetľuje a ťažko môžem prehltnúť, ak v septembri zverejnený daňový únik, zadržaný nadmerný odpočet vo výške 20 miliónov eur, následný dorub bol vo výške 25 miliónov eur proti organizovanej skupine šiestich ľudí, a sudca týchto ľudí nezobral do kolúznej väzby. Akým spôsobom máme potom odstrašovať, keď aj toto je vzťah justičného okruhu proste k týmto veciam? Buď sa to stane prioritou celej krajiny, alebo potom je to len snaha polície a finančnej správy, čo je málo. Vďaka. (Potlesk.)